REGULAMENTUL (CE) NR. 829/2007 AL COMISIEI
din 28 iunie 2007
de modificare a anexelor I, II, VII, VIII, X şi XI la Regulamentul (CE) nr. 1774/2002 al Parlamentului European şi al Consiliului în ceea ce priveşte introducerea pe piaţă a anumitor subproduse de origine animală
(Text cu relevanţă pentru SEE)
COMISIA COMUNITĂŢILOR EUROPENE,
având în vedere Tratatul de instituire a Comunităţii Europene,
având în vedere Regulamentul (CE) nr. 1774/2002 al Parlamentului European şi al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (1), în special articolul 28 al doilea paragraf, articolul 29 alineatul (3) primul paragraf şi articolul 32 alineatul (1),
întrucât:
(1)
Regulamentul (CE) nr. 1774/2002 stabileşte condiţiile de sănătate publică şi animală care reglementează importurile şi tranzitul pe teritoriul Comunităţii al anumitor subproduse de origine animală şi al produselor derivate din acestea. Regulamentul în cauză prevede cerinţe generale de igienă privind prelucrarea materiilor prime de categoriile 1, 2 şi 3 şi stabileşte, de asemenea, cerinţe referitoare la introducerea pe piaţă a subproduselor de origine animală şi a produselor derivate din acestea, inclusiv modele de certificate de sănătate pentru importul acestora în Comunitate.
(2)
Din cauza pericolului introducerii micului coleopter al stupilor în Comunitate, unde prezenţa acestui parazit nu a fost până în prezent detectată, sunt necesare stabilirea cerinţelor referitoare la importul de ceară de albine, destinată utilizărilor tehnice, şi de asemenea modificarea definiţiei produselor apicole de la anexa I la Regulamentul (CE) nr. 1774/2002. În consecinţă, definiţia relevantă din anexa I la regulamentul menţionat, cerinţele de import stabilite la capitolul IX din anexa VIII şi modelul de certificat de sănătate prevăzut la capitolul 13 din anexa X la regulamentul menţionat ar trebui modificate în consecinţă.
(3)
Capitolul X din anexa II la Regulamentul (CE) nr. 1774/2002 prevede un model de document comercial care să însoţească în timpul transportului subprodusele de origine animală şi produsele prelucrate. În vederea îmbunătăţirii trasabilităţii pieilor brute şi prelucrate în timpul transportului, este necesară modificarea modelului de document. Anexa II la regulamentul menţionat trebuie modificată în consecinţă.
(4)
Regulamentul (CE) nr. 999/2001 al Parlamentului European şi al Consiliului din 22 mai 2001 de stabilire a unor reglementări pentru prevenirea, controlul şi eradicarea anumitor forme transmisibile de encefalopatie spongiformă (2) se aplică producţiei şi introducerii pe piaţă a animalelor vii şi a produselor de origine animală. Acesta interzice hrănirea cu proteine animale prelucrate a animalelor de crescătorie ţinute, îngrăşate sau crescute în scopul producţiei de alimente.
(5)
În timp ce interdicţia din Regulamentul (CE) nr. 999/2001 rămâne în vigoare, ar trebui să se aplice cerinţe mai puţin severe decât actuala metodă de prelucrare 1 în cazul proteinelor animale derivate din sânge obţinut de la porcine, în conformitate cu capitolul II din anexa VII la Regulamentul (CE) nr. 1774/2002, având în vedere lipsa existenţei indicaţiilor ştiinţifice cu privire la existenţa unui risc de transmitere a unei EST de la porcine. Este totuşi necesar, pentru motive de sănătate animală şi publică, să se introducă o cerinţă de temperatură minimă pentru prelucrarea sângelui obţinut de la porcine. Capitolul II din anexa VII la Regulamentul (CE) nr. 1774/2002 trebuie modificat în consecinţă.
(6)
Capitolul II litera A punctul 1 din anexa VIII la Regulamentul (CE) nr. 1774/2002 permite utilizarea părţilor de animale sacrificate, adecvate pentru consumul uman, dar care nu sunt destinate consumului uman din motive comerciale, în producţia de hrană crudă pentru animale de companie în cadrul Comunităţii. Se pare că părţi de animale sacrificate care sunt respinse ca fiind neadecvate pentru consumul uman, dar care nu sunt afectate de nici un semn al bolilor transmisibile omului sau animalelor, pot fi de asemenea întrebuinţate, în condiţii de siguranţă, în hrana pentru animale de companie. Capitolul II litera A punctul 1 şi capitolul XI din anexa VIII la regulamentul menţionat, acesta din urmă conţinând prevederile referitoare la importul în Comunitate, trebuie modificate în consecinţă.
(7)
Este necesară modificarea modelelor de certificate de sănătate referitoare la importurile de piei brute şi prelucrate în Comunitate, în vederea introducerii unor modificări de ordin tehnic. Din raţiuni de calitate, cerinţele specifice privind produsele prevăzute în capitolul VI din anexa VIII şi modelele de certificate de sănătate prevăzute în capitolele 5(A), 5(B) şi 5(C) din anexa X la Regulamentul (CE) nr. 1774/2002 trebuie modificate în consecinţă.
(8)
Autoritatea Europeană pentru Siguranţa Alimentară (AESA), în Avizul ştiinţific privind aspectele de sănătate şi bunăstare animală referitoare la gripa aviară, adoptat la 13 şi, respectiv, 14 septembrie 2005, a concluzionat că penele trebuie prelucrate înainte de a fi comercializate, în vederea reducerii riscului de răspândire a gripei aviare. Capitolul VIII din anexa VIII la Regulamentul (CE) nr. 1774/2002 stabileşte măsurile comunitare permanente referitoare la introducerea pe piaţă şi la importul penelor. Având în vedere avizul în cauză, precum şi situaţia epidemiologică mondială actuală cu privire la gripa aviară, este oportun să se modifice măsurile comunitare relevante referitoare la importul şi tratarea penelor. Anexa VIII la regulamentul menţionat trebuie modificată în consecinţă.
(9)
Certificatul de sănătate relevant, prevăzut în capitolul 1 din anexa X la Regulamentul (CE) nr. 1774/2002 privind importurile în Comunitate ale proteinelor animale prelucrate, care nu sunt destinate consumului uman, şi ale produselor, altele decât hrana pentru animalele de companie, care conţin astfel de proteine trebuie modificate în consecinţă, în vederea asigurării unor posibilităţi de procesare echivalente atât pentru ţările terţe, cât şi pentru Comunitate. Astfel, capitolul I din anexa X la Regulamentul (CE) nr. 1774/2002 trebuie modificat în consecinţă.
(10)
Capitolul 3(B) din anexa X la Regulamentul (CE) nr. 1774/2002 prevede modelul de certificat de sănătate pentru importul în Comunitate de hrană prelucrată pentru animale de companie, alta decât conservele pentru animalele de companie. Se pare că hrana prelucrată pentru animale de companie este produsă tot mai des în ţări terţe prin amestecarea ingredientelor deja procesate care au fost tratate individual în conformitate cu prevederile regulamentului menţionat. Tratamentul termic al acestor ingrediente ar putea să aibă efecte adverse asupra calităţilor lor nutritive. În consecinţă, importul în Comunitate de hrană prelucrată pentru animale de companie conţinând astfel de ingrediente sigure ar trebui permis, iar modelul de certificat de sănătate prevăzut în capitolul 3(B) din anexa X la Regulamentul (CE) nr. 1774/2002 trebuie modificat în consecinţă.
(11)
Regulamentul (CE) nr. 1774/2002 prevede ca anumite subproduse de origine animală pentru producţia de hrană pentru animale de companie să poată fi importate în Comunitate, deşi conţin materie primă provenită de la animale care au fost tratate cu anumite substanţe interzise. Cu toate acestea, importul în Comunitate al hranei prelucrate pentru animale de companie, al articolelor de mestecat pentru câini sau al subproduselor aromatizante de origine animală care conţin astfel de materii prime nu este în prezent autorizat. Deoarece riscul pentru sănătate nu pare a fi mai ridicat în cazul importului acestor materii prime pentru producţia de hrană pentru animale de companie în Comunitate decât în cazurile în care astfel de materii reprezintă un ingredient al hranei prelucrate de import pentru animale de companie, al articolelor de mestecat pentru câini sau al subproduselor aromatizante de origine animală, importul în Comunitate al acestor produse prelucrate care conţin astfel de materii prime ar trebui de asemenea să fie permis. Astfel, modelele de certificate de sănătate prevăzute în capitolele 3(A), 3(B), 3(C) şi 3(E) din anexa X la Regulamentul (CE) nr. 1774/2002 trebuie modificate în consecinţă.
(12)
Capitolul 3(B) din anexa X la Regulamentul (CE) nr. 1774/2002 prevede că certificatul de sănătate pentru hrana prelucrată pentru animale de companie, alta decât conservele pentru animale, trebuie să conţină un certificat cu menţiunea că hrana pentru animale de companie a fost ambalată în ambalaje noi şi că i s-a aplicat eticheta „nu este destinat consumului uman”. Directiva 79/373/CEE a Consiliului din 2 aprilie 1979 privind comercializarea furajelor combinate (3) prevede cerinţe echivalente referitoare la marcare care previn utilizarea eronată neintenţionată sau neglijentă a produselor respective pentru consumul uman. Cerinţele referitoare la modelul de certificat de sănătate din capitolul 3(B) din anexa X la Regulamentul (CE) nr. 1774/2002 ar trebui să ia în considerare respectiva legislaţie şi ar trebui să fie modificate în consecinţă.
(13)
Anexa VIII la Regulamentul (CE) nr. 1774/2002 stabileşte cerinţele privind introducerea şi importul pe piaţa comunitară al hranei pentru animale de companie, al articolelor de mestecat pentru câini şi al produselor tehnice. Capitolul II litera B punctul 4 din respectiva anexă prevede că produsele de mestecat pentru câini trebuie să fi fost supuse unui tratament termic pe parcursul prelucrării suficient pentru a distruge organismele patogene. Câteva state membre au solicitat să fie permise şi alte tratamente, în timpul prelucrării produselor de mestecat pentru câini, care oferă garanţii de securitate echivalente. Capitolul II litera B punctul 4 din anexa VIII la Regulamentul (CE) nr. 1774/2002 trebuie modificat în consecinţă.
(14)
Capitolul 3(C) din anexa X la Regulamentul (CE) nr. 1774/2002 prevede modelul de certificat de sănătate pentru importul în Comunitate al produselor de mestecat pentru câini. Având în vedere că în Comunitate, în plus faţă de tratamentul termic pentru prelucrarea produselor de mestecat pentru câini, vor fi permise alte tratamente, aceste tratamente ar trebui să fie permise şi în cazul produselor de mestecat pentru câini provenite din import. Anumite produse de mestecat pentru câini sunt produse după metode tradiţionale, din peşte. Aspectele privind sănătatea animalelor nu necesită un tratament termic într-un astfel de caz. Astfel, modelul de certificat de sănătate din capitolul 3(C) din anexa X la regulamentul menţionat trebuie modificat în consecinţă.
(15)
Capitolul II litera B punctul 6 din anexa VIII la Regulamentul (CE) nr. 1774/2002 stabileşte standardele microbiologice aplicabile în cazul hranei neprelucrate pentru animale de companie, produsă în Comunitate. Standardele respective trebuie să fie, de asemenea, impuse în cazul importurilor către Comunitate ale hranei neprelucrate pentru animale destinate comercializării directe şi în cazul subproduselor de origine animală utilizate în hrana pentru animalele cu blană din crescătorii, destinate expedierii în Comunitate. Capitolul 3(D) din anexa X la regulamentul menţionat trebuie modificat în consecinţă.
(16)
Anexa XI la Regulamentul (CE) nr. 1774/2002 prezintă listele de ţări terţe din care statele membre pot autoriza importurile de subproduse de origine animală care nu sunt destinate consumului uman. Partea XIII din anexa menţionată prezintă lista de ţări terţe din care statele membre pot autoriza importurile de ser de ecvidee. În conformitate cu partea XIII, lista include ţările terţe menţionate în anexa I la Decizia 2004/211/CE a Comisiei din 6 ianuarie 2004 de elaborare a listei ţărilor terţe şi a părţilor din teritoriile acestor ţări din care statele membre autorizează importurile de ecvidee vii și de material seminal, de ovule şi embrioni din specia ecvină şi de modificare a Deciziilor 93/195/CEE şi 94/63/CE (4), din care este autorizat importul de ecvidee pentru sacrificare.
(17)
Serul de ecvidee poate, totuşi, să fie prelevat de la animale vii. În consecinţă, starea de sănătate animală prin care se permite includerea unei ţări terţe în respectiva listă de ţări terţe din care este autorizat importul de ecvidee în scopul reproducerii şi al producţiei ar trebui să fie suficientă pentru a determina dacă serul de ecvidee poate fi importat din ţara terţă în cauză. Aceasta ar permite, în mod special, importurile de ser de ecvidee din Mexic. Astfel, partea XIII din anexa XI la Regulamentul (CE) nr. 1774/2002 trebuie modificată în consecinţă.
(18)
Certificatele sanitar-veterinare vor fi întocmite în formatul stabilit prin Decizia 2007/240/CE a Comisiei (5) referitor la adoptarea şabloanelor armonizate pentru certificatele sanitar-veterinare privind importul în Comunitatea Europeană al animalelor vii şi al produselor de origine animală. Documentul comercial prevăzut în capitolul X din anexa II la Regulamentul (CE) nr. 1774/2002 şi modelele de certificate de sănătate prevăzute în anexa X la regulamentul menţionat trebuie modificate în consecinţă.
(19)
Trebuie prevăzută o perioadă de tranziţie după data intrării în vigoare a prezentului regulament, astfel încât să se permită importul continuu în Comunitate al subproduselor de origine animală şi al produselor derivate din acestea, incluse în Regulamentul (CE) nr. 1774/2002 şi însoţite de certificate de sănătate în conformitate cu regulamentul menţionat.
(20)
Măsurile prevăzute în prezentul regulament sunt conforme cu avizul Comitetului permanent pentru lanţul alimentar şi sănătatea animală,
ADOPTĂ PREZENTUL REGULAMENT:
Articolul 1
Anexele I, II, VII, VIII, X şi XI la Regulamentul (CE) nr. 1774/2002 se modifică în conformitate cu anexa la prezentul regulament.
Articolul 2
Pentru o perioadă de tranziţie de şase luni de la data intrării în vigoare a prezentului regulament, documentul comercial prevăzut în anexa II la Regulamentul (CE) nr. 1774/2002 şi modelele de certificate de sănătate prevăzute în anexa X la regulamentul menţionat, care au fost completate în conformitate cu prevederile aplicabile înainte de data intrării în vigoare a prezentului regulament, pot însoţi în continuare produsele reglementate de astfel de documente sau certificate.
Articolul 3
Prezentul regulament intră în vigoare şi se aplică în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale şi se aplică direct în toate statele membre.
Adoptat la Bruxelles, 28 iunie 2007.